'Bid vir ons,' vra familie ná tragedie in NZ | Maroela Media
Familielede van die drie Suid-Afrikaanse kinders wat Donderdag in Nieu-Seeland dood is, sê hulle is verpletter en ly steeds aan skok.
Dr. Graham Dickason, 'n voormalige inwoner van Pretoria, het Donderdag op die liggame van sy drie jong dogters, Maya en Karla (3), en hul ouer sussie, Liane (7), by hul huis in die hawestad Timaru afgekom.
Dickason en sy vrou, Lauren, ook 'n dokter, het verlede week saam met hulle kroos in dié stad aangekom nadat hulle eers in kwarantyn was met hul aankoms in Nieu-Seeland van Suid-Afrika af.
'n Vrou is ook op die eiendom aangetref en word luidens berigte in die hospitaal behandel. Haar naam is nie bekendgemaak nie.
Luidens internasionale berigte is dié vrou die verdagte in 'n ondersoek wat intussen deur die polisie in Nieu-Seeland oopgemaak is. Internasionale media berig bure het glo gehoor hoe die pa skree, "is hierdie werklik besig om te gebeur?"
Malcolm Fawkes, Lauren se pa, het Vrydag aan Maroela Media gesê die familie "probeer nog begryp wat gebeur het".
"Ek en Wendy [Lauren se ma] was verpletter om gisteraand te verneem van die verskriklike tragedie wat ons familie in Nieu-Seeland gely het.
"Die uitgebreide familie ly steeds aan skok terwyl ons probeer om te begryp wat gebeur het."
Fawkes het die personeel van die Timaru-hospitaal vir hulle ondersteuning bedank, asook die plaaslike polisie in Nieu-Seeland vir die aandag wat hulle aan die saak skenk.
"Ons vra gebede en ondersteuning gedurende hierdie uiters moeilike tyd," het Fawkes Vrydag gesê.
Fawkes het ook gevra dat die gesin se privaatheid gerespekteer word.
Twee gevonnis vir moord op Sedgefield-bejaarde
Leerder sterf tragies tydens raakrugby
Baie sterkte aan die famlie en vriende, dit is baie hartseer, ons hou julle in ons gebede.
My hart bloei vir die familie
Hoe verwerk 'n ouer soiets? Ek sal my sinne verloor!
My innige simpatie met die familie. Dit is 'n te harde slag vir die familie op die oomblik.
Dit is hartseer, baie. NZ is baie sensitief vir wat hulle publiseer so sal nog nie bespiegel voor die finale woord uit is nie, die vrou is in die huis in hegtenis geneem volgens NZ berigte. Polisie soek niemand verder in verband nie. Dit was n "familie onderonsie".